Slaap en word mooier! | Voelgoed
Slaap en word mooier!
Navorsing wat by Stockholm Universiteit gedoen is, het nou bewys dat wanneer 'n vrou minder slaap, sy minder aantreklik is.
In hierdie studie is vroue in twee groepe verdeel. Die een groep vroue het twee nagte na mekaar 7½ ure per nag geslaap. Die ander groep het twee nagte 4¼ uur per nag geslaap. Na die tweede nag is foto's van beide groepe vroue geneem. Verskeie persone is gevra om na die foto's te kyk en die vroue se aantreklikheid te evalueer. Die vroue wat minder geslaap het, het as minder aantreklik oorgekom. So dit lyk of 'n mens hieruit moet aflei dat as jy mooi en aantreklik wil wees, jy net langer moet slaap! Ek neem aan dat dit net so geld vir die manne ook. Ek is sommer na net één nag se min slaap befoeterd!
Maar dit gaan ook nie veel help om jou slaap onbeperk te vermeerder nie. Eerstens neem ek aan dat elkeen van ons se aantreklikheid ook maar sy beperkings het. :-) Tweedens, dit gaan jou ook nie help om jou lewe om te slaap om mooier te lyk nie, want die armoede gaan jou oorval!